Zbog puknuća toplovodne cijevi u zgradi Zavoda za oftalmologiju u KBC-u Osijek poplavljen je dio zgrade u kojemu su operacijske dvorane i bolesničke sobe, a u zgradi je zbog toga isključena struja.

U poplavi je ugrožena oprema vrijedna nekoliko milijuna koja je natopljena vodom, a osoblje je premještalo opremu iz poplavljenog dijela zgrade.

Zamjenik ravnatelja osječkog Kliničkog bolničkog centra Vlatko Kopić rekao je kako nitko nije stradao te da su pacijenti premješteni u zapadni dio zgrade. Odgođeno je 18 operacija planiranih za ponedjeljak. Iz KBC-a su poručili kako nitko neće biti uskraćen za hitne intervencije.

Kopić dodaje kako će se točna šteta tek utvrditi, no napomenuo je da su uređaje tek nedavno kupili, za četiri do pet milijuna kuna. Za ponedjeljak ujutro sazvan je i hitan sastanak s osiguravateljima te su pozvani serviseri kako bi utvrdili u kakvom se stanju nalaze uređaji.

Pročelnik Zavoda za oftalmologiju Ivan Krković rekao je kako su "nešto tehnike" uspjeli spasiti, dok će za sve ostalo znati u kakvom je stanju kada stignu serviseri. Dodao je kako to znači da do daljnjega nema operacija oka, ali će se sve nadoknaditi pacijentima koji su na listi čekanja.

Do puknuća toplovodne cijevi došlo je zbog niske temperature koja je u Osijeku pala na čak minus 21 stupanj.

Puknuće tavanskog toplovoda na odjelu Oftalmologije KBC #Osijek Sve operacije otkazane, šteta višemilijunska pic.twitter.com/H3bgTEX6Ht — Marin Curic (@marincuric) January 8, 2017

Podsjetimo, krajem lipnja osječka bolnica je pretrpjela milijunske štete nakon što je olujno nevrijeme odnijelo krov sa zgrade u kojoj se nalazi Klinika za pedijatriju, a kiša je oštetila zidove i instalacije. I tada su medicinske sestre i liječnici spašavali pacijente od poplave na odjelima gdje se slijevala kiša. Još tada je otkriveno kako je KBC Osijek i bez 'pomoći' vremenskih nepogoda u derutnom stanju. Tada je bivši ministar Dario Nakić kazao uz saniranje štete, treba graditi i novu bolnicu.